寄韋南陵冰余江上乘興訪之遇尋顏尚書笑有此贈
作者：李白
朝代：唐

paragraphs: 南船正東風，北船來自緩。
江上相逢借問君，語笑未了風吹斷。
聞君攜伎訪情人，應爲尚書不顧身。
堂上三千珠履客，甕中百斛金陵春。
恨我阻此樂，淹留楚江濱。
月色醉遠客，山花開欲然。
春風狂殺人，一日劇三年。
乘興嫌太遲，焚却子猷船。
夢見五柳枝，已堪挂馬鞭。
何日到彭澤，長歌陶令前。